text: Fængsling i sag om hustrudrab 
  13 november 2017 kl. 11.09
  Bent Ovesen har været forsvundet, siden hans 61-årige hustru, Aase Ovesen, blev fundet dræbt 28. oktober. Nu er han fængslet in absentia.
  Godt to uger efter drabet på den 61-årige Aase Ovesen fra Kolding har politiet taget et nyt skridt i jagten på den formodede gerningsmand.
  Fredag mødte en anklager fra Sydøstjyllands Politi således op i Retten i Kolding med henblik på at kræve den dræbtes mand varetægtsfængslet.
  Den 63-årige Bent Ovesen, der er mistænkt for drabet, var ikke selv til stede ved retsmødet, der blev holdt for lukkede døre. Han blev derfor fængslet in absentia.
  Formålet med sådan et skridt er som regel at efterlyse personen i udlandet, så politiet i andre lande kan skride til anholdelse med henblik på udlevering.
  Politiet oplyser mandag, at man fortsætter eftersøgningen af Bent Ovesen.
  Liget af Aase Ovesen blev fundet lørdag 28. oktober på parrets fælles bopæl på Christiansøvej i Kolding. Deres gråbrune Ford Mondeo var forsvundet, og den har politiet siden forsøgt at finde frem til.
  Bilen er en årgang 2016, og den har registreringsnummer AU 24836.
  
  
  